Kegyelem nektek és békesség Istentől a mi Atyánktól és az Úr Jézus Krisztustól!

1Sám 24,9-12.17-21  
*Ezután Dávid is fölkelt, kiment a barlangból, és Saul után kiáltott: Uram, királyom! Saul ekkor hátratekintett, Dávid pedig arccal a földig hajolt, és leborult előtte.  
10Akkor ezt mondta Dávid Saulnak: Miért hallgatsz olyanok szavára, akik azt állítják, hogy Dávid a vesztedre tör?! 11Hiszen most a saját szemeddel láthattad, hogy kezembe adott az ÚR a barlangban. Mondták is, hogy öljelek meg, de én megszántalak, és ezt mondtam: Nem emelek kezet az én uramra, mert az ÚR fölkentje ő. 12Nézd csak, atyám, itt van a köpenyed sarka a kezemben. Amikor levágtam a köpenyed sarkát, nem gyilkoltalak meg. Értsd meg ebből, és lásd be, hogy nem akarok semmi rosszat vagy hűtlenséget elkövetni ellened, és nem vétkeztem ellened, bár te a vesztemre törsz, hogy elvedd az életemet. 17Miután Dávid mindezeket elmondta Saulnak, megkérdezte Saul: A te hangod ez, Dávid fiam? És Saul hangosan sírni kezdett. 18Azután ezt mondta Dávidnak: Te igazabb vagy nálam, mert te jól bántál velem, bár én rosszul bántam veled. 19Te most tudtomra adtad, milyen jót tettél velem: az ÚR a kezedbe adott, és mégsem öltél meg. 20Ha valaki rátalál ellenségére, sértetlenül bocsátja-e útjára? Jóval fizessen neked az ÚR azért, amit ma tettél velem! 21Mert magam is tudom, hogy te biztosan király leszel, és te teszed majd Izráel királyságát maradandóvá.*

Igaz életre hívott Gyülekezet!

Volt egy fa Budapesten a Városligetben - úgy tudom már kivágták – aminek a törzse megsérült egy vihar alkalmával és sokáig egészen nagy lyuk tátongott benne. Az emberek szokás szerint nem a gyógyítás, támogatás szolgálatának lehetőségét látták meg a helyzetben, hanem kukának használták a lyukat. Egy ideig az ezzel megbízottak folyamatosan tisztogatták, de végül felhagytak vele és megtelt kosszal, piszokkal és szennyel. Eltelt néhány év és egyre láthatóbb volt, ahogy a fatörzs húzódik össze, zár a szemét felett. Majd mikor már látványosan összeszűkült a rés – felelősségből, vagy csak kíváncsiságból, nem tudni -, de elkezdték kiszedegetni a még mozdítható műanyag palackokat, fémdobozokat és üvegeket. Mindent azonban már nem tudtak kiszedni belőle. Végül valaki az intő példára felhívva a figyelmet, egy táblát helyezett el a fa mellett a történetével.

Mai igeszakaszunk összefüggése ezzel a fával, valamint az Agenda mai tételmondatával: „A Lélek elevenít meg.” talán nem teljesen világos. Kezdjük az igeszakasszal és haladjunk sorban!  
Dávid életének egy másik momentuma, a Góliát elleni győzelem, néhány hete volt igehirdetési szakaszunk. Mai igénk már az ott induló emberi folyamatok tetőzésének következményeit mutatják be. Saul és Dávid a főszereplőink. A király, aki elvetette Istent a saját akarata miatt és nem tudott őszintén megtérni És a király, aki, ha hibázik is, de nem akarja Istent elvetni, és így van / lehet igazi bűnbánata és hálaszava, azaz igaz, istenfélő élete.  
Szeretnénk azt vallani, hogy mi az utóbbival, Dáviddal vagyunk hasonlóak, de talán nem ártana, ha még egyszer átgondolnánk ezt.  
Dávid az igeszakaszunk tekintetében is a jó és tisztességes ember képét rajzolja elénk. Aki küzd az igazáért - hiszen ne feledjük, nem egyedül menekül, hanem az őt követő kisebb hadi csapattal -, aki bujdosva él, - tehát nem vágyik mártír halálra -, röviden tehát emberi módon viselkedik, de mégis hatalmas különbség mutatkozik a lelkületében, az igazság értelmezésében Saullal szemben. Saul bár tudja, hogy Isten kijelentette, hogy ő nem lehet tovább a népének a vezetője, az Úr közvetítője, de mégis a saját hibáinak, bűneinek az őszinte kigyomlálása helyett inkább másra fogja mindezt; hogy miért is gyengült meg a hatalma, hogy mi is az ő problémája. Saul esetében az egyszerűbb út az, ha egy ellenséget mutat fel a népnek és a saját szívének, akit legyőzve újra rendbejön minden. Pedig valamikor még nagyon is jól tudta és látta, hogy bizony ő indult el más úton, ő hagyta el Istent, így neki kellene feladnia az Isten elleni harcot. Ennyi lenne a feladata a jelen helyzetben is. Nem Dávid üldözése a kulcskérdés, hanem, hogy még mindig a Mindenható Úr ellen küzd.  
Dávid, ahogyan említettem, már itt sem feddhetetlen, később ez még kevésbé lesz elmondható róla. Nem csoda, hiszen ő is egy kísértésekkel és bűnökkel küzdő ember. De ő nem kezd háborúba az Úrral szemben. Nem kezdi kialakítani a saját kis lövész árkait, amikből aztán tapodtat sem mozdulva bizonygatja, hogy de, igenis neki van igaz a Teremtőjével szemben.   
Így idéztem az Agendából a mai vasárnap tételmondatát: „A Lélek elevenít meg.”. Vagyis a Lélek vezet igaz életre. Vezet, de nem odaláncol, nem belekényszerít eltörölve az én akaratomat. Sault is vezeti és Dávidot is vezeti. Sőt vezet ma téged is.  
Dávid, ha a saját emberi gondolatainak engedne, akkor azt tenné, amit az emberei, mondjuk így: az emberi többség akarata tanácsol neki: „Öld meg, itt a barlang sötétjében! Egyszer s mindenkorra le van a gond. Sőt jót teszel a néppel is, nem csak magaddal, Isten téged akar királynak már, nem ezt a hamis-hitűt. Így háború nélkül, sok-sok ember halála nélkül, egyetlen bűnös, téged gyűlölő ember vérért megoldódna minden.”   
Ugye milyen szép, milyen egyszerű megoldás? Még azzal is lehet érvelni, hogy Isten akarta így, különben nem vezette volna be egyedül ebbe a barlangba… Hát mire vár még Dávid? Miért nem cselekszik?  
Egészen egyszerűen azért, mert ott munkál benne a sok kísértés és emberi okoskodás mellett a Lélek is. Az a Lélek, amellyel a Kegyelemes és Megbocsátó Isten áldotta meg. Munkálkodik benne és vezeti őt.   
Ez nem egyszerűen a lelkiismeret, hiszen azt el lehet tompítani, félre lehet vezetni. Ez az Isten szava, az Ő akarata, ami élő vált benne és érte.   
Mai igeszakaszunk kezdő mondata jól összefoglalja az egész szituációt: „*Ezután Dávid is fölkelt, kiment a barlangból, és Saul után kiáltott: Uram, királyom! Saul ekkor hátratekintett, Dávid pedig arccal a földig hajolt, és leborult előtte.”*

Dávid ennél győztesebben nem jöhetne ki ebből a szituációból. Könnyen lehet, hogyha csak a barlangból kisétálva odamegy Saulhoz és mind a két hadi csapat előtt bizonyítja igazát a történteket elmondva és Sault megadásra szólítja fel, akkor mellé áll mindenki és királlyá teszik ott helyben. Fizikai erőszak nélkül is legyőzhetné az ellenfelét!   
Dávid azonban nem győzni akar a másik felett. Nem rangot, vagy emberi igazságot üldöz, mint valami féke vesztett vadászkutya. Ő az Isten kegyelmében bízik és ez nem csak a szavait vezeti, hanem a tetteit is. Le tud borulni a másik ember előtt. Akkor is, ha épp fölényeskedve ünnepelhetne. Igazi kegyelmet tud gyakorolni, hiszen a hitével, az egész életével éppen ilyen kegyelembe kapaszkodik ő is.  
Pál apostol írja a Galatákhoz írt levelében, hogy ha a *„Lélek által élünk, akkor éljünk is a Lélek szerint”*. Azaz, ha te megtértél és vallod, hogy a Krisztus által kapott kegyelemhez akarod, vágyod láncolni az életed – nem kényszerből, hanem mert hiszed és tapasztalod, hogy erre van igazán szükséged -, akkor neked is azt a kegyelmet, azt a szeretetet kell élned, amit te kaptál, ami által te élhetsz. Gondoljunk csak a gonosz szolga példázatára, aki nem tudja elengedni a kis adósságot se a szolgatársnak, mikor neki a király hatalmas adósságot is elengedett.   
Nem lehet azt mondani, hogy én hiszek, hogy én megtértem, ha nincs ott az alázat, a krisztusi szeretet az életemben, mint állandó és mértéket adó vezérfonál. Az hamisság, vagy legjobb esetben is csak Istent kereső élet.

Saul rátalál az Istennel való élet örömére, úgy ahogyan gyanítom minden itt ülő testvér is, különben nem lennének itt. De amikor egy nehézségnél törés kerül az életébe, akkor a kísértés, a bűn rögtön utat talál, mint egy sebbe a kórokozók, vagy mint a fa sérülésébe a szemét. Ott lesz, és ha nem kerül kitisztításra, ha benne marad, beépül, mintha annak ott természetes helye lenne, akkor bizony csak egyre nehezebb lesz kitisztítani, hiszen úgy érezzük, hogy a részünk.   
Amikor mi, azután, hogy rátalálunk az Isten által vezetett élet örömére egyszer csak elbukunk, akkor számunkra is az lesz a vízválasztó, hogy meg akarjuk-e tisztítani a sebet, vagy hagyjuk elfertőződni. Hagyjuk, hogy tetteink, szavaink és gondolataink egyre inkább körülöleljék és azt a szennyet és mocskot fogadja be az életünk, vagy pedig az Isten igéje által, a Lélek erejével vállaljuk a tisztulás folyamatát. Saulhoz hasonlóan, azt hiszem ma is sokan itt buknak el. Ezért is látszik sokszor nagyon kétszínűnek a templomba járók élete is. Ha elfogadod a hazugságot, a tisztességtelenséget, az önzést, a viszálykodást, a válogatott módon véghez vitt gyűlölködéseket és így-úgy beépíted az életedbe, akkor, ha rád néznek téged is olyannak fognak látni, mint a szemétet őrizgető fát. Ami persze-persze tud azért árnyékot is adni, rá lehet mondani, hogy nem haszontalan több szempontból is, de valójában csak egy rossz példa lesz, ami mellé oda fogják tenni a figyelmeztető, elrettentő táblát is és előbb utóbb kivágatik.  
Saul kérdése így hangzott az igében: „*20Ha valaki rátalál ellenségére, sértetlenül bocsátja-e útjára?”*. A mi válaszunk pedig Krisztus által erre az, hogy nem csak, hogy sértetlenül, de szeretettel és áldással indítja útjára. Ha a Lélek által élünk, akkor ezt kell, hogy megéljük és ezt kell, hogy cselekedjük. Mert amikor mi rátekintünk az üres keresztre, akkor nem a rossz példa emlékművét látjuk, hanem a kegyelem élő és ható, azaz minket is igazságra formáló akaratát. Igaz életre hívott gyülekezet, éljétek meg a Krisztus igazságát, tanuljunk meg az általa kimunkált úton járni! Ha valljátok, hogy Krisztusért van életetek, akkor engedjetek el minden emberi embertelenséget és éljetek a Lélek vezetése által, hit által, hogy az Úr rátok tekintve ugyanazt mondja, mint hálát adó megtisztultnak az oltár előtti igében: „a hited megtartott téged”. Így legyen! Ámen